物理學家重會分工：理論物理學家專係負責諗理論，而實驗物理學家專係設計啲新穎嘅實驗方法嚟驗證前者諗出嚟理論，兩者相輔相成。理論家諗嘅理論會話到畀實驗家聽跟住落嚟要驗證啲乜嘢假說同埋有啲乜嘢可能性係未畀人發掘到嘅，而實驗家又會為理論家提供實驗數據－而呢啲數據可以刺激理論家諗新嘅理論出嚟。兩方面嘅物理重擴展咗工程同科技上嘅進步：涉及實驗物理研究嘅物理學家喺做實驗嗰陣，往往要用到好似係粒子加速器或者激光呢類嘅先進架生，所以實驗物理研究令到搞工程同科技嘅人會嘗試諗一啲新器材出嚟。而嗰啲做應用研究嘅物理學家又好多時會轉去喺科技行業嗰度做嘢開發新科技。